Når bøgetræerne stadig er sart grønne, og de lyse nætter er ved at få fat, byder Søndermarken på Frederiksberg inden for til en sanselig, eksperimenterende og tankeprovokerende festivalversion af natur­videnskaben.

Internationale og danske videnskabsfolk og tænkere har booket plads i kalenderen i den sidste weekend i maj – den 27. og 28. – og er klar til debatter, foredrag, samtaler, laboratorier under åben himmel og naturvandringer, når forhåbentlig tusindvis af mennesker strømmer til den gratis festival.

Festivalen Bloom har været et par år undervejs, og den bliver hovedstadsområdets første tilbagevendende festival om natur og videnskab.

Modvægt til fake news

Der er kulturfestivalssekretariatet Golden Day, der står bag initiativet i samarbejde med Carlsbergfondet og Carlsberg Mindelegat, og en række sponsorer, herunder Fonden Roskilde Festival, støtter festivalen.

Antropologen Rane Willerslev, her fotograferet i Sibirien, er en af deltagerne på Bloom-festivalen. Illustration: Festivalen Bloom

Bestyrelsesformand i Carlsbergfondet, professor Flemming Besenbacher fra Interdisciplinary Nanoscience Center (iNANO) og Institut for Fysik og Astronomi ved Aarhus Universitet, fremhæver i en kommentar til Ingeniøren vigtigheden af Bloom-festivalen:

»Nu om stunder, hvor fake news og alternative facts trænger sig på alle vegne, er der hårdt brug for at insistere på vigtigheden af at inddrage videnskabelige autoriteter i vores diskussioner og udvekslingen af viden generelt. Bloom skal netop give danskerne mulighed for at møde forskere i reflekterede samtaler om både grundvidenskabelige spørgsmål og aktuelle samfundsproblemstillinger.«

Hyldest til spydspidserne

Bloom vil hylde videnskaben og dens formidlere, ligesom samfundet i dag hylder iværksætteren, sportsmanden og popstjernen.

Publikum vil blandt andet kunne møde palæopatolog og BBC-programvært Alice Roberts, evo­lu­tions­professor Daniel Lieberman fra Harvard University, forfatter og videnskabsjournalist Tor Nørretranders, professor i antropologi Rane Willerslev samt leder af Center for Information og Boblestudier, professor Vincent Hendricks.

Der bliver ifølge festivalsekretariatet tale om et nyskabende format, hvor man twister naturvidenskaben med kunstinstallationer, mad og filosofi.

»Jeg håber, at Bloom vil give danskerne en fornemmelse af, at videnskab, særligt naturvidenskab, vedrører os alle. Selvom vi synes, at vi ved meget, mangler vi stadig svar på mange store spørgsmål. Spørgsmål, som Bloom forhåbentlig vil bidrage til at kaste nyt lys over,« siger professor Flemming Besenbacher.

Illustration: Bloom Festival

Bloom, Søndermarken, Frederiksberg. 27.-28. maj 2017. Gratis adgang